
Betonok szivattyúzhatóságának vizsgálata

A beton története egészen az őskorig datálható, egészen a mész kötőképességének elődeink általi felfedezéséig; meglehet tömeges és szinte mindennapi használta csak később kezdődött meg, mára azonban a beton életünk nélkülözhetetlen építőanyagává vált. Technológiájának ismerete és fejlesztése napjaink aktuális műszaki feladatainak egyike.
Dolgozatom elsődleges célja egy aktuális ipari probléma nevezetesen a transzportbetonok szivattyúzhatóságának vizsgálata. A beton cementből, vízből, adalékanyagokból, illetve szükség esetén adalékszerekből álló kerámia kompozitnak tekinthető. Alkotóelemeinek mennyisége és szerepe a felhasználói és technológiai tulajdonságok szempontjából eltérő, de minősége és felhasználandó mennyisége minden esetben szabványok, illetve előírások alapján meghatározott.
Munkám során részletesen ismertetem a beton gyártási folyamatát és beépítési technológiáját, különös tekintettel a beépítéskor gyakran alkalmazott szivattyúzási művelet nehézségeire. Dolgozatom központi témája a betonszivattyú működése, helye a technológiai folyamatban és annak vizsgálata, hogy a transzportbetonok helyszíni szivattyúzhatóságát hogyan befolyásolhatjuk kedvezően a beton összetételén keresztül.
Az általam vizsgált anyag a C16/20-X0v(H)-24-F3 jelű, szabványos összetételű beton volt.
Munkám elsődleges célja annak vizsgálata volt, hogy hogyan javítható a szivattyúzhatóság az adott beton receptúrájának módosításával, úgy, hogy az adalékanyag-váz ne módosuljon, és elérjük péptelítettség állapotát.
E cél elérésére többféle módszer létezik: különböző kiegészítő anyagok, például mészkőliszt és pernye adagolása, továbbá 0-1-es frakciójú homok, mint adalékanyag, hozzáadása, illetve a vegyszerek mennyiségének növelése. Dolgozatom elkészítése során többféle elvi megoldási javaslatot dolgoztam ki. Ezek közül a rendelkezésre álló anyagok és technológiák figyelembe vételével, egy cementben és vegyszerben gazdagabb, mészkőliszttel feljavított összetételű beton legyártásra került, amelyen különbféle szivattyúzhatósági jellemzők vizsgálatát végeztem el.
A vizsgálati eredmények alapján javaslatot tettem az új receptúrájú jobb szivattyúzhatósági tulajdonságokkal rendelkező beton bevezetésére, gyakorlati felhasználására, amelynek révén a beépítés költségei a technológiai jellemzők javításán keresztül számottevően csökkenthetők.



